CELEX: 32020R2236
Language: el
Date: 2020-12-16 00:00:00
Title: Εκτελεστικός κανονισμός (ΕΕ) 2020/2236 της Επιτροπής, της 16ης Δεκεμβρίου 2020, για τη θέσπιση κανόνων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΕ) 2016/429 και (ΕΕ) 2017/625 όσον αφορά τα υποδείγματα πιστοποιητικών υγείας των ζώων για την είσοδο στην Ένωση και για τις ενδοενωσιακές μετακινήσεις φορτίων υδρόβιων ζώων και ορισμένων προϊόντων ζωικής προέλευσης από υδρόβια ζώα και την επίσημη πιστοποίηση με τέτοια πιστοποιητικά, και για την κατάργηση του κανονισμού (ΕΚ) αριθ. 1251/2008 (Κείμενο που παρουσιάζει ενδιαφέρον για τον ΕΟΧ)

30.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 442/410
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/2236 ΤΗΣ ΕΠΙΤΡΟΠΗΣ
         της 16ης Δεκεμβρίου 2020
         για τη θέσπιση κανόνων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΕ) 2016/429 και (ΕΕ) 2017/625 όσον αφορά τα υποδείγματα πιστοποιητικών υγείας των ζώων για την είσοδο στην Ένωση και για τις ενδοενωσιακές μετακινήσεις φορτίων υδρόβιων ζώων και ορισμένων προϊόντων ζωικής προέλευσης από υδρόβια ζώα και την επίσημη πιστοποίηση με τέτοια πιστοποιητικά, και για την κατάργηση του κανονισμού (ΕΚ) αριθ. 1251/2008
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων (νόμος για την υγεία των ζώων) (1), και ιδίως το άρθρο 213 παράγραφος 2, το άρθρο 224 παράγραφος 4, το άρθρο 238 παράγραφος 3 και το άρθρο 239 παράγραφος 3,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (2), και ιδίως το άρθρο 90,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2016/429 θεσπίζει κανόνες για τις νόσους των ζώων που μεταδίδονται στα ζώα ή στον άνθρωπο, συμπεριλαμβανομένων και κανόνων για τα πιστοποιητικά υγείας των ζώων που πρέπει να συνοδεύουν την είσοδο στην Ένωση και τις εντός της Ένωσης (ενδοενωσιακές) μετακινήσεις φορτίων υδρόβιων ζώων και ορισμένων προϊόντων ζωικής προέλευσης από υδρόβια ζώα. Εξουσιοδοτεί επίσης την Επιτροπή να εκδίδει εκτελεστικές πράξεις με τις οποίες θεσπίζονται κανόνες για τον μορφότυπο των υποδειγμάτων των εν λόγω πιστοποιητικών υγείας των ζώων, καθώς και κανόνες σχετικά με τις πληροφορίες που πρέπει να περιέχονται σε ορισμένα έγγραφα και δηλώσεις που απαιτούνται για την είσοδο τέτοιων φορτίων στην Ένωση.
                  
               
                     (2)
                  
                  
                     Επιπλέον, ο εν λόγω κανονισμός εξουσιοδοτεί την Επιτροπή να θεσπίζει ειδικούς κανόνες για τον μορφότυπο των υποδειγμάτων των πιστοποιητικών υγείας των ζώων, των δηλώσεων και άλλων εγγράφων για υδρόβια ζώα για τα οποία η εφαρμογή των κανόνων που καθορίζονται στον εν λόγω κανονισμό ενδέχεται να μην επαρκεί, αν ληφθεί υπόψη, μεταξύ άλλων, ο τελικός προορισμός του φορτίου. Ο κανονισμός (ΕΕ) 2016/429 προβλέπει επίσης ότι τα εν λόγω πιστοποιητικά υγείας των ζώων μπορούν να περιλαμβάνουν και άλλες πληροφορίες οι οποίες απαιτούνται βάσει άλλης νομοθεσίας της Ένωσης. Κατά συνέπεια, το υπόδειγμα πιστοποιητικού υγείας των ζώων θα πρέπει να καθοριστεί στον παρόντα κανονισμό.
                  
               
                     (3)
                  
                  
                     Το άρθρο 213 παράγραφος 2 και το άρθρο 224 παράγραφος 4 του κανονισμού (ΕΕ) 2016/429 εξουσιοδοτούν την Επιτροπή να θεσπίζει, με εκτελεστικές πράξεις, κανόνες σχετικά με τα υποδείγματα πιστοποιητικών υγείας των ζώων για ορισμένες μετακινήσεις υδρόβιων ζώων και ορισμένων προϊόντων τέτοιων ζώων. Ως εκ τούτου, στον παρόντα κανονισμό θα πρέπει να καθοριστούν τα υποδείγματα πιστοποιητικών για τις ενδοενωσιακές μετακινήσεις τέτοιων φορτίων.
                  
               
                     (4)
                  
                  
                     Το άρθρο 238 παράγραφος 3 και το άρθρο 239 παράγραφος 3 του κανονισμού (ΕΕ) 2016/429 εξουσιοδοτούν την Επιτροπή να θεσπίζει, με εκτελεστικές πράξεις, κανόνες σχετικά με τα υποδείγματα για τα πιστοποιητικά υγείας των ζώων, τις δηλώσεις και άλλα έγγραφα για την είσοδο υδρόβιων ζώων στην Ένωση, όταν η Ένωση δεν είναι ο τελικός προορισμός των ζώων. Κατά συνέπεια, το υπόδειγμα πιστοποιητικού υγείας των ζώων θα πρέπει να καθοριστεί στον παρόντα κανονισμό.
                  
               
                     (5)
                  
                  
                     Τα υποδείγματα πιστοποιητικών υγείας των ζώων που καθορίζονται στον παρόντα κανονισμό θα πρέπει να περιέχουν σχετικές εγγυήσεις προκειμένου να διασφαλίζεται ότι τα φορτία υδρόβιων ζώων και ορισμένων προϊόντων ζωικής προέλευσης από υδρόβια ζώα που εισέρχονται στην Ένωση και μετακινούνται εντός της Ένωσης δεν ενέχουν σημαντικό κίνδυνο για την υγεία των ζώων ή τη δημόσια υγεία. Οι εγγυήσεις αυτές εξαρτώνται, μεταξύ άλλων, από τις σχετικές νόσους που απαριθμούνται στο άρθρο 5 και στο παράρτημα II του κανονισμού (ΕΕ) 2016/429, καθώς και από την κατηγοριοποίησή τους, όπως προβλέπεται στο άρθρο 9 παράγραφος 1 του εν λόγω κανονισμού και στο παράρτημα του εκτελεστικού κανονισμού (ΕΕ) 2018/1882 της Επιτροπής (3).
                  
               
                     (6)
                  
                  
                     Ο κανονισμός (ΕΕ) 2017/625 θεσπίζει κανόνες για τη διενέργεια επίσημων ελέγχων και άλλων επίσημων δραστηριοτήτων που πραγματοποιούνται από τις αρμόδιες αρχές των κρατών μελών με σκοπό να εξακριβώνεται η συμμόρφωση των υπευθύνων επιχειρήσεων με τους ενωσιακούς κανόνες στους τομείς που αναφέρονται στο άρθρο 1 παράγραφος 2 του εν λόγω κανονισμού, στους οποίους περιλαμβάνονται, μεταξύ άλλων, τα τρόφιμα και η ασφάλεια των τροφίμων, καθώς και η υγεία και η καλή μεταχείριση των ζώων. Ο κανονισμός (ΕΕ) 2017/625 ορίζει ότι το επίσημο πιστοποιητικό είναι έγγραφο, σε χαρτί ή σε ηλεκτρονική μορφή, υπογεγραμμένο από τον αρμόδιο για την πιστοποίηση υπάλληλο, το οποίο διασφαλίζει τη συμμόρφωση με μία ή περισσότερες από τις απαιτήσεις που καθορίζονται στους κανόνες που αναφέρονται στο άρθρο 1 παράγραφος 2 του ίδιου κανονισμού. Ο εν λόγω κανονισμός εξουσιοδοτεί την Επιτροπή να θεσπίζει, μέσω εκτελεστικών πράξεων, κανόνες σχετικά με τα υποδείγματα επίσημων πιστοποιητικών και την έκδοση τέτοιων πιστοποιητικών.
                  
               
                     (7)
                  
                  
                     Το άρθρο 90 πρώτο εδάφιο στοιχείο γ) του κανονισμού (ΕΕ) 2017/625 εξουσιοδοτεί την Επιτροπή να ορίζει, μέσω εκτελεστικών πράξεων, κανόνες σχετικά με τις διαδικασίες που πρέπει να ακολουθούνται για την έκδοση πιστοποιητικών αντικατάστασης. Ως εκ τούτου, είναι σκόπιμο να καθοριστούν στον παρόντα κανονισμό κοινές απαιτήσεις όσον αφορά την αντικατάσταση των πιστοποιητικών υγείας των ζώων.
                  
               
                     (8)
                  
                  
                     Για να αποφεύγονται η κακή χρήση και η κατάχρηση, είναι σημαντικό να καθοριστούν κανόνες σχετικά με τις περιπτώσεις στις οποίες μπορεί να εκδίδεται πιστοποιητικό αντικατάστασης για πιστοποιητικό υγείας των ζώων, και οι απαιτήσεις που πρέπει να πληρούνται κατά την αντικατάσταση πιστοποιητικών υγείας των ζώων. Η αντικατάσταση θα πρέπει να επιτρέπεται μόνο σε περιπτώσεις διοικητικών σφαλμάτων ή σε περιπτώσεις όπου το αρχικό πιστοποιητικό έχει καταστραφεί ή έχει χαθεί.
                  
               
                     (9)
                  
                  
                     Ο κατ’ εξουσιοδότηση κανονισμός (ΕΕ) 2020/691 της Επιτροπής (4) καθορίζει συμπληρωματικούς κανόνες σχετικά με τις καταχωρισμένες και τις εγκεκριμένες εγκαταστάσεις υδατοκαλλιέργειας στις οποίες διατηρούνται ζώα υδατοκαλλιέργειας και σχετικά με τους μεταφορείς υδρόβιων ζώων. Ειδικότερα, ο εν λόγω κανονισμός προβλέπει συμπληρωματικούς κανόνες όσον αφορά την έγκριση των εγκαταστάσεων υδατοκαλλιέργειας στις οποίες διατηρούνται ζώα υδατοκαλλιέργειας τα οποία ενέχουν σημαντικό κίνδυνο μετάδοσης νόσων που προσβάλλουν υδρόβια ζώα. Ως εκ τούτου, ορισμένα από τα υποδείγματα πιστοποιητικών υγείας των ζώων που καθορίζονται στον παρόντα κανονισμό θα πρέπει να περιλαμβάνουν σχετικές εγγυήσεις ώστε να διασφαλίζεται ότι η εγκατάσταση έχει εγκριθεί σύμφωνα με τους κανόνες που καθορίζονται στον κατ’ εξουσιοδότηση κανονισμό (ΕΕ) 2020/691. Εξάλλου, ο παρών κανονισμός θα πρέπει επίσης να λαμβάνει υπόψη τους ορισμούς που περιέχονται στον κατ’ εξουσιοδότηση κανονισμό (ΕΕ) 2020/691.
                  
               
                     (10)
                  
                  
                     Επιπλέον, οι κατ’ εξουσιοδότηση κανονισμοί της Επιτροπής (ΕΕ) 2020/692 (5) και (ΕΕ) 2020/990 (6) θεσπίζουν κανόνες συμπληρωματικούς στους κανόνες που θέσπισε ο κανονισμός (ΕΕ) 2016/429. Ο κατ’ εξουσιοδότηση κανονισμός (ΕΕ) 2020/692 καθορίζει, μεταξύ άλλων, σχετικές απαιτήσεις υγείας των ζώων για την είσοδο υδρόβιων ζώων και ορισμένων προϊόντων ζωικής προέλευσης από υδρόβια ζώα στην Ένωση. Ως εκ τούτου, τα υποδείγματα πιστοποιητικών υγείας των ζώων που καθορίζονται στον παρόντα κανονισμό θα πρέπει να λαμβάνουν υπόψη τις σχετικές εγγυήσεις που καθορίζονται στους εν λόγω κανονισμούς. Επιπλέον, ο παρών κανονισμός θα πρέπει επίσης να λαμβάνει υπόψη τους ορισμούς που περιέχονται στον κατ’ εξουσιοδότηση κανονισμό (ΕΕ) 2020/692.
                  
               
                     (11)
                  
                  
                     Ο κατ’ εξουσιοδότηση κανονισμός (ΕΕ) 2020/990 θεσπίζει ειδικούς κανόνες σχετικά με τις ενδοενωσιακές μετακινήσεις φορτίων υδρόβιων ζώων και προϊόντων ζωικής προέλευσης από υδρόβια ζώα, μεταξύ αυτών και απαιτήσεις για την υγεία των ζώων και τη σχετική πιστοποίηση. Ειδικότερα, ο εν λόγω κανονισμός θεσπίζει ορισμένους κανόνες σχετικά με το περιεχόμενο των πιστοποιητικών υγείας των ζώων για τα υδρόβια ζώα και για ορισμένα προϊόντα ζωικής προέλευσης από υδρόβια ζώα. Ως εκ τούτου, τα υποδείγματα πιστοποιητικών υγείας των ζώων που καθορίζονται στον παρόντα κανονισμό θα πρέπει να λαμβάνουν υπόψη τους συμπληρωματικούς κανόνες που καθορίζονται στον κανονισμό (ΕΕ) 2020/990. Επιπλέον, ο παρών κανονισμός θα πρέπει επίσης να λαμβάνει υπόψη τους ορισμούς που περιέχονται στον κατ’ εξουσιοδότηση κανονισμό (ΕΕ) 2020/990.
                  
               
                     (12)
                  
                  
                     Ο εκτελεστικός κανονισμός (ΕΕ) 2018/1882 θεσπίζει τον ορισμό της «νόσου κατηγορίας Δ», η οποία περιλαμβάνει νόσους για την αποτροπή της εξάπλωσης των οποίων απαιτούνται μέτρα. Ο εν λόγω εκτελεστικός κανονισμός προβλέπει επίσης ότι οι κανόνες πρόληψης και ελέγχου νόσων για τις καταγεγραμμένες νόσους που αναφέρονται στο άρθρο 9 παράγραφος 1 του κανονισμού (ΕΕ) 2016/429 εφαρμόζονται στις κατηγορίες καταγεγραμμένων νόσων για τα καταγεγραμμένα είδη και ομάδες καταγεγραμμένων ειδών που αναφέρονται στον πίνακα του παραρτήματος του εν λόγω κανονισμού. Στον πίνακα αυτόν καταγράφονται, μεταξύ άλλων, τα είδη-φορείς (διαβιβαστές) για ασθένειες που προσβάλλουν υδρόβια ζώα. Κατά συνέπεια, αυτό θα πρέπει να ληφθεί υπόψη στα υποδείγματα πιστοποιητικών υγείας των ζώων που καθορίζονται στον παρόντα κανονισμό.
                  
               
                     (13)
                  
                  
                     Τα υποδείγματα πιστοποιητικών υγείας των ζώων για τις ενδοενωσιακές μετακινήσεις και για την είσοδο στην Ένωση φορτίων υδρόβιων ζώων και ορισμένων προϊόντων ζωικής προέλευσης από υδρόβια ζώα θα πρέπει να περιλαμβάνουν λεπτομερή στοιχεία για το φορτίο και ειδικές πληροφορίες για θέματα υγείας των ζώων, πιστοποιημένες από επίσημο/-η κτηνίατρο. Σε περίπτωση ενδοενωσιακών μετακινήσεων, τα υποδείγματα πιστοποιητικών υγείας των ζώων θα πρέπει επίσης να περιλαμβάνουν ένα μέρος στο οποίο θα καταγράφονται τόσο οι επίσημοι έλεγχοι που διενεργούνται, αφενός, κατά τη διάρκεια αυτών των μετακινήσεων και, αφετέρου, στον τόπο προορισμού, όσο και τα αποτελέσματα των εν λόγω επίσημων ελέγχων.
                  
               
                     (14)
                  
                  
                     Ο εκτελεστικός κανονισμός (ΕΕ) 2020/2235 της Επιτροπής (7) καθορίζει τα υποδείγματα πιστοποιητικών υγείας των ζώων, τα υποδείγματα επίσημων πιστοποιητικών και τα υποδείγματα πιστοποιητικών υγείας των ζώων / επίσημων πιστοποιητικών για τις ενδοενωσιακές μετακινήσεις φορτίων ζώων και προϊόντων. Ο εν λόγω εκτελεστικός κανονισμός προβλέπει τη συμβατότητα των πιστοποιητικών αυτών με το σύστημα ελέγχου και πραγματογνωμοσύνης στις συναλλαγές (TRACES) και διευκολύνει το σύστημα πιστοποίησης στην Ένωση. Ως εκ τούτου, τα υποδείγματα πιστοποιητικών υγείας των ζώων, που καθορίζονται στον παρόντα κανονισμό, για τις ενδοενωσιακές μετακινήσεις φορτίων υδρόβιων ζώων και ορισμένων προϊόντων ζωικής προέλευσης από υδρόβια ζώα θα πρέπει να καταρτιστούν με βάση το υπόδειγμα πιστοποιητικού υγείας των ζώων για τις ενδοενωσιακές μετακινήσεις ζώων και προϊόντων που παρατίθεται στο παράρτημα Ι κεφάλαιο 1 του εκτελεστικού κανονισμού (ΕΕ) 2020/2235.
                  
               
                     (15)
                  
                  
                     Επιπλέον, προκειμένου να εξασφαλιστεί συνέπεια και να βελτιωθεί η αποδοτικότητα της πιστοποίησης της υγείας των ζώων, το υπόδειγμα πιστοποιητικού υγείας των ζώων για την είσοδο φορτίων υδρόβιων ζώων στην Ένωση, που καθορίζεται στον παρόντα κανονισμό, θα πρέπει να καταρτιστεί με βάση το υπόδειγμα επίσημου πιστοποιητικού για την είσοδο στην Ένωση ζώων, προϊόντων ζωικής προέλευσης, σύνθετων προϊόντων, ζωικού αναπαραγωγικού υλικού, ζωικών υποπροϊόντων, φύτρων που προορίζονται για ανθρώπινη κατανάλωση και σπόρων που προορίζονται για την παραγωγή φύτρων για ανθρώπινη κατανάλωση, που παρατίθεται στο παράρτημα Ι κεφάλαιο 3 του εκτελεστικού κανονισμού (ΕΕ) 2020/2235.
                  
               
                     (16)
                  
                  
                     Ο κανονισμός (ΕΕ) 2017/625 ορίζει ότι τα φορτία ζώων και αγαθών πρέπει να συνοδεύονται από επίσημο πιστοποιητικό είτε σε έντυπη είτε σε ηλεκτρονική μορφή. Επιπλέον, ο κανονισμός (ΕΕ) 2016/429 προβλέπει ότι τα πιστοποιητικά υγείας των ζώων που εκδίδονται σε ηλεκτρονική μορφή, συμπεριλαμβανομένων των πιστοποιητικών υγείας των ζώων που συνοδεύουν φορτία που εισέρχονται στην Ένωση, μπορούν να αντικαθιστούν τα πιστοποιητικά υγείας των ζώων που εκδίδονται σε έντυπη μορφή. Ως εκ τούτου, είναι σκόπιμο να θεσπιστούν κοινές απαιτήσεις όσον αφορά την έκδοση πιστοποιητικών υγείας των ζώων για τα φορτία υδρόβιων ζώων και ορισμένων προϊόντων ζωικής προέλευσης από υδρόβια ζώα, τόσο σε έντυπη όσο και σε ηλεκτρονική μορφή, επιπλέον των απαιτήσεων που προβλέπονται στο άρθρο 217 του κανονισμού (ΕΕ) 2016/429 και στον τίτλο II κεφάλαιο VII του κανονισμού (ΕΕ) 2017/625. Οι εν λόγω κοινές απαιτήσεις θα πρέπει να καθοριστούν στον παρόντα κανονισμό.
                  
               
                     (17)
                  
                  
                     Ο κανονισμός (ΕΕ) 2017/625 ορίζει ότι το σύστημα διαχείρισης πληροφοριών για τους επίσημους ελέγχους (IMSOC) πρέπει να επιτρέπει την παραγωγή, τον χειρισμό και τη διαβίβαση των επίσημων πιστοποιητικών, και σε ηλεκτρονική μορφή. Ο εκτελεστικός κανονισμός (ΕΕ) 2019/1715 της Επιτροπής (8) ορίζει ότι το σύστημα TRACES είναι η συνιστώσα του IMSOC που επιτρέπει την ηλεκτρονική εκτέλεση ολόκληρης της διαδικασίας παραγωγής του πιστοποιητικού, αποτρέποντας έτσι τις πιθανές δόλιες ή παραπλανητικές πρακτικές όσον αφορά τα πιστοποιητικά υγείας των ζώων ή τα επίσημα πιστοποιητικά. Ως εκ τούτου, προκειμένου να εξασφαλιστεί επαρκές επίπεδο ασφάλειας των ηλεκτρονικών μέσων ηλεκτρονικής πιστοποίησης και λαμβανομένου υπόψη του στόχου εναρμόνισης της διαδικασίας πιστοποίησης, τα υποδείγματα πιστοποιητικών υγείας των ζώων που καθορίζονται στον παρόντα κανονισμό θα πρέπει να είναι συμβατά με το σύστημα TRACES.
                  
               
                     (18)
                  
                  
                     Ο κανονισμός (ΕΚ) αριθ. 1251/2008 της Επιτροπής (9) θεσπίζει ειδικούς κανόνες σχετικά με τις απαιτήσεις πιστοποίησης για τη διάθεση στην αγορά και την εισαγωγή στην Ένωση ζώων υδατοκαλλιέργειας και προϊόντων τέτοιων ζώων. Ωστόσο, οι κανόνες που προβλέπονται στον εν λόγω κανονισμό έχουν ήδη αντικατασταθεί από τους κανόνες που θεσπίζονται στους κατ’ εξουσιοδότηση κανονισμούς (ΕΕ) 2020/990 και (ΕΕ) 2020/692, και τα υποδείγματα πιστοποιητικών που καθορίζονται στον κανονισμό (ΕΚ) αριθ. 1251/2008 θα αντικατασταθούν από τα υποδείγματα πιστοποιητικών υγείας των ζώων που καθορίζονται στον παρόντα κανονισμό. Κατά συνέπεια, για να αποφευχθεί η αλληλεπικάλυψη των κανόνων, ο κανονισμός (ΕΚ) αριθ. 1251/2008 θα πρέπει να καταργηθεί.
                  
               
                     (19)
                  
                  
                     Είναι σκόπιμο να προβλεφθεί μεταβατική περίοδος προκειμένου να καλυφθεί η ιδιαίτερη περίπτωση των αρμόδιων αρχών τρίτων χωρών οι οποίες θα χρειαστεί να προχωρήσουν στις αναγκαίες ρυθμίσεις ώστε να εξασφαλιστεί η συμμόρφωση με τον παρόντα κανονισμό, καθώς και η ιδιαίτερη περίπτωση των αποστολών φορτίων υδρόβιων ζώων και προϊόντων ζωικής προέλευσης από υδρόβια ζώα τα οποία συνοδεύονται από πιστοποιητικά υγείας των ζώων που έχουν εκδοθεί σύμφωνα με τον κανονισμό (ΕΚ) αριθ. 1251/2008 πριν από την ημερομηνία έναρξης της εφαρμογής του παρόντος κανονισμού.
                  
               
                     (20)
                  
                  
                     Δεδομένου ότι ο κανονισμός (ΕΕ) 2016/429 αρχίζει να εφαρμόζεται από την 21η Απριλίου 2021, ο παρών κανονισμός θα πρέπει επίσης να αρχίσει να εφαρμόζεται από την ίδια ημερομηνία.
                  
               
                     (21)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            
               1.   Ο παρών κανονισμός θεσπίζει κανόνες σχετικά με τα πιστοποιητικά υγείας των ζώων που προβλέπονται στον κανονισμό (ΕΕ) 2016/429 και την επίσημη πιστοποίηση που προβλέπεται στον κανονισμό (ΕΕ) 2017/625 όσον αφορά την έκδοση και την αντικατάσταση πιστοποιητικών υγείας των ζώων που απαιτούνται για την είσοδο στην Ένωση (10) και για τις ενδοενωσιακές μετακινήσεις ορισμένων φορτίων υδρόβιων ζώων και προϊόντων ζωικής προέλευσης από υδρόβια ζώα.
            
            
               2.   Καθορίζει υποδείγματα πιστοποιητικών υγείας των ζώων και υπόδειγμα δήλωσης για τα ακόλουθα:
               
                           α)
                        
                        
                           υποδείγματα πιστοποιητικών υγείας των ζώων για τις ενδοενωσιακές μετακινήσεις φορτίων ορισμένων κατηγοριών υδρόβιων ζώων και ορισμένων προϊόντων ζωικής προέλευσης από ζώα υδατοκαλλιέργειας (παράρτημα Ι)·
                        
                     
                           β)
                        
                        
                           υπόδειγμα πιστοποιητικού υγείας των ζώων για την είσοδο στην Ένωση φορτίων υδρόβιων ζώων που προορίζονται για ορισμένες εγκαταστάσεις υδατοκαλλιέργειας, για απελευθέρωση στο φυσικό περιβάλλον ή για άλλους σκοπούς πλην της κατανάλωσης από τον άνθρωπο (παράρτημα II)·
                        
                     
                           γ)
                        
                        
                           υπόδειγμα δήλωσης του/της πλοιάρχου του σκάφους: προσθήκη για τη μεταφορά φορτίων ορισμένων υδρόβιων ζώων που εισέρχονται στην Ένωση διά θαλάσσης (παράρτημα III).
                        
                     
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «εμπορευματοκιβώτιο»: το εμπορευματοκιβώτιο όπως αυτό ορίζεται στο άρθρο 2 σημείο 1) του κατ’ εξουσιοδότηση κανονισμού (ΕΕ) 2020/990·
                     
                  
                        2)
                     
                     
                        «δεξαμενόπλοιο ιχθυομεταφοράς»: το δεξαμενόπλοιο ιχθυομεταφοράς όπως αυτό ορίζεται στο άρθρο 2 σημείο 2) του κατ’ εξουσιοδότηση κανονισμού (ΕΕ) 2020/990·
                     
                  
                        3)
                     
                     
                        «δόλωμα αλιείας»: το δόλωμα αλιείας όπως αυτό ορίζεται στο άρθρο 2 σημείο 4) του κατ’ εξουσιοδότηση κανονισμού (ΕΕ) 2020/990·
                     
                  
                        4)
                     
                     
                        «εθνικά μέτρα»: τα εθνικά μέτρα όπως αυτά ορίζονται στο άρθρο 2 σημείο 5) του κατ’ εξουσιοδότηση κανονισμού (ΕΕ) 2020/990·
                     
                  
                        5)
                     
                     
                        «οικότοπος»: ο οικότοπος όπως αυτός ορίζεται στο σημείο 6 του άρθρου 2 του κατ’ εξουσιοδότηση κανονισμού (ΕΕ) 2020/990·
                     
                  
                        6)
                     
                     
                        «καταχωρισμένη τρίτη χώρα, έδαφος ή ζώνη αυτών»: τρίτη χώρα, έδαφος, ζώνη ή διαμέρισμα όπως αυτά ορίζονται στο άρθρο 2 σημείο 1) του κατ’ εξουσιοδότηση κανονισμού (ΕΕ) 2020/692·
                     
                  
                        7)
                     
                     
                        «κράτος μέλος, ζώνη ή διαμέρισμα απαλλαγμένο/-η από νόσο»: κράτος μέλος, ζώνη ή διαμέρισμα όπως αυτά ορίζονται στο άρθρο 2 σημείο 7) του κατ’ εξουσιοδότηση κανονισμού (ΕΕ) αριθ. 2020/990·
                     
                  
                        8)
                     
                     
                        «πρόγραμμα εκρίζωσης»: πρόγραμμα εκρίζωσης όπως αυτό ορίζεται στο άρθρο 2 σημείο 8) του κατ’ εξουσιοδότηση κανονισμού (ΕΕ) 2020/990.
                     
                  
         
            Άρθρο 3
            Συμπλήρωση πιστοποιητικών υγείας των ζώων για φορτία υδρόβιων ζώων και προϊόντων ζωικής προέλευσης από υδρόβια ζώα
            
               1.   Για την ενδοενωσιακή μετακίνηση φορτίων υδρόβιων ζώων και φορτίων προϊόντων ζωικής προέλευσης από υδρόβια ζώα, συμπληρώνονται δεόντως και υπογράφονται από επίσημο/-η κτηνίατρο τα πιστοποιητικά υγείας των ζώων που παρατίθενται στο παράρτημα I του παρόντος κανονισμού, σύμφωνα με τις επεξηγηματικές σημειώσεις του παραρτήματος I κεφάλαιο 2 του εκτελεστικού κανονισμού (ΕΕ) 2020/2235.
            
            
               2.   Για την είσοδο φορτίων υδρόβιων ζώων και φορτίων προϊόντων ζωικής προέλευσης από υδρόβια ζώα στην Ένωση συμπληρώνονται δεόντως και υπογράφονται από επίσημο/-η κτηνίατρο τα πιστοποιητικά υγείας των ζώων που παρατίθενται στο παράρτημα II του παρόντος κανονισμού, σύμφωνα με τις επεξηγηματικές σημειώσεις του παραρτήματος I κεφάλαιο 4 του εκτελεστικού κανονισμού (ΕΕ) 2020/2235
            
            
               3.   Οι υπεύθυνοι επιχειρήσεων που έχουν την ευθύνη για τα φορτία που αναφέρονται στις παραγράφους 1 και 2 παρέχουν στην αρμόδια αρχή πληροφορίες για την περιγραφή των φορτίων αυτών, όπως ορίζεται στο μέρος I των υποδειγμάτων πιστοποιητικών υγείας των ζώων που παρατίθενται στα παραρτήματα I και II.
            
         
         
            Άρθρο 4
            Απαιτήσεις για τα πιστοποιητικά υγείας των ζώων για φορτία υδρόβιων ζώων και προϊόντων ζωικής προέλευσης από υδρόβια ζώα
            
               1.   Ο/Η επίσημος/-η κτηνίατρος συμπληρώνει πιστοποιητικά υγείας των ζώων για φορτία υδρόβιων ζώων και προϊόντων ζωικής προέλευσης από υδρόβια ζώα σύμφωνα με τις ακόλουθες απαιτήσεις:
               
                           α)
                        
                        
                           το πιστοποιητικό υγείας των ζώων πρέπει να φέρει την υπογραφή του/της επίσημου/-ης κτηνιάτρου και την επίσημη σφραγίδα· το χρώμα της υπογραφής και το χρώμα της σφραγίδας, εκτός από τις ανάγλυφες σφραγίδες ή τα υδατόσημα, πρέπει να διαφέρουν από το χρώμα των τυπογραφικών στοιχείων·
                        
                     
                           β)
                        
                        
                           αν το πιστοποιητικό υγείας των ζώων περιέχει πολλαπλές ή εναλλακτικές δηλώσεις, οι δηλώσεις που δεν ισχύουν πρέπει να διαγράφονται, να μονογράφονται και να σφραγίζονται από τον/την επίσημο/-η κτηνίατρο ή να απαλείφονται εντελώς από το πιστοποιητικό υγείας των ζώων·
                        
                     
                           γ)
                        
                        
                           το πιστοποιητικό υγείας των ζώων πρέπει να αποτελείται από ένα από τα ακόλουθα:
                           
                                       i)
                                    
                                    
                                       ένα μόνο φύλλο χαρτιού·
                                    
                                 
                                       ii)
                                    
                                    
                                       περισσότερα φύλλα χαρτιού, όπου όλα τα φύλλα συνθέτουν ενιαίο σύνολο και δεν μπορούν να διαχωριστούν·
                                    
                                 
                                       iii)
                                    
                                    
                                       αλληλουχία σελίδων αριθμημένων κατά τρόπον ώστε να καθίσταται σαφής ο αριθμός των σελίδων και η θέση κάθε σελίδας στη συνολική αλληλουχία·
                                    
                                 
                     
                           δ)
                        
                        
                           αν το πιστοποιητικό υγείας των ζώων αποτελείται από αλληλουχία σελίδων, κατά τα αναφερόμενα στο στοιχείο γ) σημείο iii) της παρούσας παραγράφου, κάθε σελίδα πρέπει να φέρει τον αποκλειστικό κωδικό που προβλέπεται στο άρθρο 89 παράγραφος 1 στοιχείο α) του κανονισμού (ΕΕ) 2017/625, την υπογραφή του/της επίσημου/-ης κτηνιάτρου και την επίσημη σφραγίδα·
                        
                     
                           ε)
                        
                        
                           στην περίπτωση πιστοποιητικών υγείας των ζώων για ενδοενωσιακές μετακινήσεις φορτίων, το πιστοποιητικό υγείας των ζώων πρέπει να συνοδεύει το φορτίο μέχρι την άφιξή του στον τόπο προορισμού του στην Ένωση·
                        
                     
                           στ)
                        
                        
                           στην περίπτωση πιστοποιητικών υγείας των ζώων για την είσοδο φορτίων στην Ένωση, το πιστοποιητικό υγείας των ζώων πρέπει να προσκομίζεται στην αρμόδια αρχή του συνοριακού σταθμού ελέγχου εισόδου στην Ένωση όπου το φορτίο υποβάλλεται σε επίσημους ελέγχους·
                        
                     
                           ζ)
                        
                        
                           το πιστοποιητικό υγείας των ζώων πρέπει να εκδίδεται προτού το φορτίο το οποίο αφορά παύσει να βρίσκεται υπό τον έλεγχο της αρμόδιας αρχής που εκδίδει το πιστοποιητικό υγείας των ζώων·
                        
                     
                           η)
                        
                        
                           στην περίπτωση πιστοποιητικών υγείας των ζώων για την είσοδο φορτίων στην Ένωση, το πιστοποιητικό υγείας των ζώων πρέπει να συντάσσεται στην επίσημη γλώσσα ή σε μία από τις επίσημες γλώσσες του κράτους μέλους του συνοριακού σταθμού ελέγχου όπου το φορτίο εισέρχεται στην Ένωση.
                        
                     
            
               2.   Κατά παρέκκλιση από το στοιχείο η) της παραγράφου 1, ένα κράτος μέλος μπορεί να συναινέσει στη σύνταξη πιστοποιητικών υγείας των ζώων σε άλλη επίσημη γλώσσα της Ένωσης, συνοδευόμενων, αν χρειάζεται, από επικυρωμένη μετάφραση.
            
            
               3.   Τα στοιχεία α) έως ε) της παραγράφου 1 δεν ισχύουν για τα ηλεκτρονικά πιστοποιητικά που εκδίδονται σύμφωνα με τις απαιτήσεις του άρθρου 39 παράγραφος 1 του εκτελεστικού κανονισμού (ΕΕ) 2019/1715.
            
            
               4.   Τα στοιχεία β), γ) και δ) της παραγράφου 1 δεν ισχύουν για τα πιστοποιητικά υγείας των ζώων που εκδίδονται σε έντυπη μορφή και τα οποία έχουν συμπληρωθεί στο σύστημα TRACES και εκτυπωθεί από εκεί.
            
         
         
            Άρθρο 5
            Αντικατάσταση πιστοποιητικών υγείας των ζώων για φορτία υδρόβιων ζώων και προϊόντων ζωικής προέλευσης από υδρόβια ζώα
            
               1.   Οι αρμόδιες αρχές επιτρέπεται να εκδίδουν πιστοποιητικά αντικατάστασης για πιστοποιητικά υγείας των ζώων για φορτία υδρόβιων ζώων και προϊόντων ζωικής προέλευσης από υδρόβια ζώα μόνο σε περίπτωση ύπαρξης διοικητικών σφαλμάτων στο αρχικό πιστοποιητικό υγείας των ζώων ή σε περίπτωση καταστροφής ή απώλειας του αρχικού πιστοποιητικού υγείας των ζώων.
            
            
               2.   Στο πιστοποιητικό αντικατάστασης, η αρμόδια αρχή δεν τροποποιεί τις πληροφορίες που περιέχονταν στο αρχικό πιστοποιητικό υγείας των ζώων σχετικά με την ταυτοποίηση του φορτίου, την ιχνηλασιμότητά του και τις εγγυήσεις που παρέχονται για το φορτίο.
            
            
               3.   Στο πιστοποιητικό αντικατάστασης, η αρμόδια αρχή:
               
                           α)
                        
                        
                           κάνει σαφή αναφορά στον αποκλειστικό κωδικό που προβλέπεται στο άρθρο 89 παράγραφος 1 στοιχείο α) του κανονισμού (ΕΕ) 2017/625, καθώς και στην ημερομηνία έκδοσης του αρχικού πιστοποιητικού υγείας των ζώων, και αναφέρει σαφώς ότι αντικαθιστά το αρχικό πιστοποιητικό υγείας των ζώων·
                        
                     
                           β)
                        
                        
                           αναγράφει νέο αριθμό πιστοποιητικού υγείας των ζώων, διαφορετικό από τον αριθμό του αρχικού πιστοποιητικού υγείας των ζώων·
                        
                     
                           γ)
                        
                        
                           αναγράφει την ημερομηνία κατά την οποία εκδόθηκε και όχι την ημερομηνία έκδοσης του αρχικού πιστοποιητικού υγείας των ζώων·
                        
                     
                           δ)
                        
                        
                           συντάσσει πρωτότυπο έγγραφο που εκδίδεται σε έντυπη μορφή, εκτός από την περίπτωση των ηλεκτρονικών πιστοποιητικών αντικατάστασης που υποβάλλονται στο σύστημα TRACES.
                        
                     
            
               4.   Στην περίπτωση εισόδου φορτίων στην Ένωση, η αρμόδια αρχή του συνοριακού σταθμού ελέγχου εισόδου στην Ένωση μπορεί να επιλέξει να μη ζητήσει από τον υπεύθυνο επιχείρησης που έχει την ευθύνη για το φορτίο να προσκομίσει πιστοποιητικό αντικατάστασης όταν οι πληροφορίες σχετικά με τον παραλήπτη, τον εισαγωγέα, τον συνοριακό σταθμό ελέγχου εισόδου στην Ένωση ή το μέσο μεταφοράς έχουν αλλάξει μετά την έκδοση του πιστοποιητικού και οι νέες αυτές πληροφορίες παρέχονται από τον υπεύθυνο επιχείρησης που έχει την ευθύνη για το φορτίο.
            
         
         
            Άρθρο 6
            Υποδείγματα πιστοποιητικών υγείας των ζώων για ενδοενωσιακές μετακινήσεις ορισμένων κατηγοριών υδρόβιων ζώων και προϊόντων ζωικής προέλευσης από υδρόβια ζώα
            Τα πιστοποιητικά υγείας των ζώων που αναφέρονται στο άρθρο 1 παράγραφος 2 στοιχείο α) τα οποία πρέπει να χρησιμοποιούνται για ενδοενωσιακές μετακινήσεις φορτίων ορισμένων κατηγοριών υδρόβιων ζώων και ορισμένων προϊόντων ζωικής προέλευσης από υδρόβια ζώα αντιστοιχούν σε ένα από τα ακόλουθα υποδείγματα, ανάλογα με τα εκάστοτε υδρόβια ζώα και τις εκάστοτε κατηγορίες προϊόντων:
            
                        α)
                     
                     
                        AQUA-INTRA-ESTAB, που συντάσσεται σύμφωνα με το υπόδειγμα που παρατίθεται στο κεφάλαιο 1 του παραρτήματος Ι, για τα υδρόβια ζώα που προορίζονται για εγκαταστάσεις υδατοκαλλιέργειας·
                     
                  
                        β)
                     
                     
                        AQUA-INTRA-RELEASE, που συντάσσεται σύμφωνα με το υπόδειγμα που παρατίθεται στο κεφάλαιο 2 του παραρτήματος Ι, για τα υδρόβια ζώα που προορίζονται για απελευθέρωση στο φυσικό περιβάλλον·
                     
                  
                        γ)
                     
                     
                        AQUA-INTRA-HC, που συντάσσεται σύμφωνα με το υπόδειγμα που παρατίθεται στο κεφάλαιο 3 του παραρτήματος Ι, για τα υδρόβια ζώα που προορίζονται για ανθρώπινη κατανάλωση·
                     
                  
                        δ)
                     
                     
                        AQUA-INTRA-RESTRICT, που συντάσσεται σύμφωνα με το υπόδειγμα που παρατίθεται στο κεφάλαιο 4 του παραρτήματος Ι, για τα υδρόβια ζώα τα οποία υπόκεινται σε περιορισμούς μετακίνησης ή σε μέτρα έκτακτης ανάγκης που αφορούν καταγεγραμμένες ή αναδυόμενες νόσους·
                     
                  
                        ε)
                     
                     
                        AQUA-INTRA-BAIT, που συντάσσεται σύμφωνα με το υπόδειγμα που παρατίθεται στο κεφάλαιο 5 του παραρτήματος Ι, για τα υδρόβια ζώα που προορίζονται για χρήση ως ζωντανά δολώματα αλιείας·
                     
                  
                        στ)
                     
                     
                        PAO-AQUA-INTRA-PROCESS, που συντάσσεται σύμφωνα με το υπόδειγμα που παρατίθεται στο κεφάλαιο 6 του παραρτήματος Ι, για προϊόντα ζωικής προέλευσης από ζώα υδατοκαλλιέργειας, εκτός των ζώντων ζώων υδατοκαλλιέργειας, που προορίζονται για περαιτέρω μεταποίηση·
                     
                  
                        ζ)
                     
                     
                        PAO-AQUA-INTRA-RESTRICT, που συντάσσεται σύμφωνα με το υπόδειγμα που παρατίθεται στο κεφάλαιο 7 του παραρτήματος Ι, για προϊόντα ζωικής προέλευσης από ζώα υδατοκαλλιέργειας, εκτός των ζώντων ζώων υδατοκαλλιέργειας, τα οποία υπόκεινται σε περιορισμούς μετακίνησης ή σε μέτρα έκτακτης ανάγκης που αφορούν καταγεγραμμένες ή αναδυόμενες νόσους.
                     
                  
         
            Άρθρο 7
            Υπόδειγμα πιστοποιητικού υγείας των ζώων για την είσοδο στην Ένωση υδρόβιων ζώων που προορίζονται για εγκαταστάσεις υδατοκαλλιέργειας, για απελευθέρωση στο φυσικό περιβάλλον ή για άλλους σκοπούς πλην της άμεσης ανθρώπινης κατανάλωσης
            Το πιστοποιητικό υγείας των ζώων που αναφέρεται στο άρθρο 1 παράγραφος 2 στοιχείο β), το οποίο πρέπει να χρησιμοποιείται για την είσοδο στην Ένωση φορτίων υδρόβιων ζώων που προορίζονται για εγκαταστάσεις υδατοκαλλιέργειας, για απελευθέρωση στο φυσικό περιβάλλον ή για άλλους σκοπούς πλην της άμεσης ανθρώπινης κατανάλωσης, αντιστοιχεί στο υπόδειγμα AQUA-ENTRY-ESTAB/RELEASE/OTHER, το οποίο συντάσσεται σύμφωνα με το υπόδειγμα που παρατίθεται στο παράρτημα II.
         
         
            Άρθρο 8
            Υπόδειγμα δήλωσης για τη μεταφορά ορισμένων υδρόβιων ζώων που εισέρχονται στην Ένωση διά θαλάσσης
            Η δήλωση που αναφέρεται στο άρθρο 1 παράγραφος 2 στοιχείο γ), η οποία πρέπει να χρησιμοποιείται για τη μεταφορά ορισμένων υδρόβιων ζώων που εισέρχονται στην Ένωση διά θαλάσσης, αντιστοιχεί στο υπόδειγμα προσθήκης AT-AQUA-SEA, που συντάσσεται σύμφωνα με το υπόδειγμα που παρατίθεται στο παράρτημα III.
            Η εν λόγω προσθήκη συμπληρώνεται από τον/την πλοίαρχο του σκάφους και επισυνάπτεται στο σχετικό πιστοποιητικό υγείας των ζώων.
         
         
            Άρθρο 9
            Κατάργηση του κανονισμού (ΕΚ) αριθ. 1251/2008 της Επιτροπής
            
               1.   Ο κανονισμός (ΕΚ) αριθ. 1251/2008 καταργείται από την 21η Απριλίου 2021.
            
            
               2.   Οι παραπομπές στον κανονισμό (ΕΚ) αριθ. 1251/2008 νοούνται ως παραπομπές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος IV.
            
         
         
            Άρθρο 10
            Μεταβατικές διατάξεις
            Τα φορτία υδρόβιων ζώων και προϊόντων ζωικής προέλευσης από υδρόβια ζώα που συνοδεύονται από κατάλληλα πιστοποιητικά υγείας των ζώων τα οποία έχουν εκδοθεί σύμφωνα με τον κανονισμό (ΕΚ) αριθ. 1251/2008 πριν από την ημερομηνία εφαρμογής του παρόντος κανονισμού γίνονται δεκτά για είσοδο στην Ένωση έως τις 20 Οκτωβρίου 2021, υπό την προϋπόθεση ότι το πιστοποιητικό υγείας των ζώων έχει υπογραφεί από επίσημο/-η επιθεωρητή/επιθεωρήτρια πριν από τις 21 Αυγούστου 2021.
         
         
            Άρθρο 11
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 21η Απριλίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 84 της 31.3.2016, σ. 1.
         
            (2)  ΕΕ L 95 της 7.4.2017, σ. 1.
         
            (3)  Εκτελεστικός κανονισμός (ΕΕ) 2018/1882 της Επιτροπής, της 3ης Δεκεμβρίου 2018, για την εφαρμογή ορισμένων κανόνων πρόληψης και ελέγχου νόσων σε κατηγορίες καταγεγραμμένων νόσων και για την κατάρτιση καταλόγου ειδών και ομάδων ειδών οργανισμών που συνιστούν σημαντικό κίνδυνο εξάπλωσης των εν λόγω καταγεγραμμένων νόσων (ΕΕ L 308 της 4.12.2018, σ. 21).
         
            (4)  Κατ’ εξουσιοδότηση κανονισμός (ΕΕ) 2020/691 της Επιτροπής, της 30ής Ιανουαρίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για τις εγκαταστάσεις υδατοκαλλιέργειας και τους μεταφορείς υδρόβιων ζώων (ΕΕ L 174 της 3.6.2020, σ. 345).
         
            (5)  Κατ’ εξουσιοδότηση κανονισμός (ΕΕ) 2020/692 της Επιτροπής, της 30ής Ιανουαρίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την είσοδο στην Ένωση και για τις μετακινήσεις και τους χειρισμούς, μετά την είσοδο, των φορτίων ορισμένων ζώων, ζωικού αναπαραγωγικού υλικού και προϊόντων ζωικής προέλευσης (ΕΕ L 174 της 3.6.2020, σ. 379).
         
            (6)  Κατ’ εξουσιοδότηση κανονισμός (ΕΕ) 2020/990 της Επιτροπής, της 28ης Απριλίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά απαιτήσεις υγείας των ζώων και πιστοποίησης για τις μετακινήσεις υδρόβιων ζώων και προϊόντων ζωικής προέλευσης από υδρόβια ζώα εντός της Ένωσης (ΕΕ L 221 της 10.7.2020, σ. 42).
         
            (7)  Εκτελεστικός κανονισμός (ΕΕ) 2020/2235 της Επιτροπής, της 16ης Δεκεμβρίου 2020, για τη θέσπιση κανόνων σχετικά με την εφαρμογή των κανονισμών (ΕΕ) 2016/429 και (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τα υποδείγματα πιστοποιητικών υγείας των ζώων, τα υποδείγματα επίσημων πιστοποιητικών και τα υποδείγματα πιστοποιητικών υγείας των ζώων / επίσημων πιστοποιητικών για την είσοδο στην Ένωση και τις ενδοενωσιακές μετακινήσεις φορτίων ορισμένων κατηγοριών ζώων και αγαθών και την επίσημη πιστοποίηση με τέτοια πιστοποιητικά, και για την κατάργηση του κανονισμού (ΕΚ) αριθ. 599/2004, των εκτελεστικών κανονισμών (ΕΕ) αριθ. 636/2014 και (ΕΕ) 2019/628, της οδηγίας 98/68/ΕΚ και των αποφάσεων 2000/572/ΕΚ, 2003/779/ΕΚ και 2007/240/ΕΚ (ΕΕ L 442 της 30.12.2020, σ. 1).
         
            (8)  Εκτελεστικός κανονισμός (ΕΕ) 2019/1715 της Επιτροπής, της 30ής Σεπτεμβρίου 2019, για τη θέσπιση κανόνων σχετικά με τη λειτουργία του συστήματος διαχείρισης πληροφοριών για τους επίσημους ελέγχους και των συστατικών μερών του συστήματος αυτού (κανονισμός IMSOC) (ΕΕ L 261 της 14.10.2019, σ. 37).
         
            (9)  Κανονισμός (ΕΚ) αριθ. 1251/2008 της Επιτροπής, της 12ης Δεκεμβρίου 2008, για την εφαρμογή της οδηγίας 2006/88/ΕΚ του Συμβουλίου όσον αφορά τους όρους και τις απαιτήσεις πιστοποίησης για τη διάθεση στην αγορά και την εισαγωγή ζώων υδατοκαλλιέργειας και προϊόντων τους στην Κοινότητα, καθώς και για την κατάρτιση καταλόγου ειδών-φορέων (ΕΕ L 337 της 16.12.2008, σ. 41).
         
            (10)  Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος κανονισμού οι αναφορές στην «Ένωση» περιλαμβάνουν το Ηνωμένο Βασίλειο όσον αφορά τη Βόρεια Ιρλανδία.
      
      
         
            ΠΑΡΑΡΤΗΜΑ I
            Το παράρτημα I περιλαμβάνει τα ακόλουθα υποδείγματα πιστοποιητικών υγείας των ζώων:
            ΥΠΟΔΕΙΓΜΑ
            
                        AQUA-INTRA-ESTAB
                     
                     
                        Κεφάλαιο 1: Υπόδειγμα πιστοποιητικού υγείας των ζώων για την ενδοενωσιακή μετακίνηση υδρόβιων ζώων που προορίζονται για εγκαταστάσεις υδατοκαλλιέργειας
                     
                  
                        AQUA-INTRA-RELEASE
                     
                     
                        Κεφάλαιο 2: Υπόδειγμα πιστοποιητικού υγείας των ζώων για την ενδοενωσιακή μετακίνηση υδρόβιων ζώων που προορίζονται για απελευθέρωση στο φυσικό περιβάλλον
                     
                  
                        AQUA-INTRA-HC
                     
                     
                        Κεφάλαιο 3: Υπόδειγμα πιστοποιητικού υγείας των ζώων για την ενδοενωσιακή μετακίνηση υδρόβιων ζώων που προορίζονται για ανθρώπινη κατανάλωση
                     
                  
                        AQUA-INTRA-RESTRICT
                     
                     
                        Κεφάλαιο 4: Υπόδειγμα πιστοποιητικού υγείας των ζώων για την ενδοενωσιακή μετακίνηση υδρόβιων ζώων τα οποία υπόκεινται σε περιορισμούς μετακίνησης ή σε μέτρα έκτακτης ανάγκης που αφορούν καταγεγραμμένες ή αναδυόμενες νόσους
                     
                  
                        AQUA-INTRA-BAIT
                     
                     
                        Κεφάλαιο 5: Υπόδειγμα πιστοποιητικού υγείας των ζώων για την ενδοενωσιακή μετακίνηση υδρόβιων ζώων που προορίζονται για χρήση ως ζωντανά δολώματα αλιείας
                     
                  
                        PAO-AQUA-INTRA-PROCESS
                     
                     
                        Κεφάλαιο 6: Υπόδειγμα πιστοποιητικού υγείας των ζώων για την ενδοενωσιακή μετακίνηση προϊόντων ζωικής προέλευσης από ζώα υδατοκαλλιέργειας, εκτός των ζώντων ζώων υδατοκαλλιέργειας, που προορίζονται για περαιτέρω μεταποίηση
                     
                  
                        PAO-AQUA-INTRA-RESTRICT
                     
                     
                        Κεφάλαιο 7: Υπόδειγμα πιστοποιητικού υγείας των ζώων για την ενδοενωσιακή μετακίνηση προϊόντων ζωικής προέλευσης από ζώα υδατοκαλλιέργειας, εκτός των ζώντων ζώων υδατοκαλλιέργειας, τα οποία υπόκεινται σε περιορισμούς μετακίνησης ή σε μέτρα έκτακτης ανάγκης που αφορούν καταγεγραμμένες ή αναδυόμενες νόσους
                     
                  ΚΕΦΑΛΑΙΟ 1
            
               ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΥΓΕΙΑΣ ΤΩΝ ΖΩΩΝ ΓΙΑ ΤΗΝ ΕΝΔΟΕΝΩΣΙΑΚΗ ΜΕΤΑΚΙΝΗΣΗ ΥΔΡΟΒΙΩΝ ΖΩΩΝ ΠΟΥ ΠΡΟΟΟΡΙΖΟΝΤΑΙ ΓΙΑ ΕΓΚΑΤΑΣΤΑΣΕΙΣ ΥΔΑΤΟΚΑΛΛΙΕΡΓΕΙΑΣ (ΥΠΟΔΕΙΓΜΑ «AQUA-INTRA-ESTAB»)
            
            
               
            
               
            
               
            
               
            
               
            
               
            ΚΕΦΑΛΑΙΟ 2
            
               ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΥΓΕΙΑΣ ΤΩΝ ΖΩΩΝ ΓΙΑ ΤΗΝ ΕΝΔΟΕΝΩΣΙΑΚΗ ΜΕΤΑΚΙΝΗΣΗ ΥΔΡΟΒΙΩΝ ΖΩΩΝ ΠΟΥ ΠΡΟΟΟΡΙΖΟΝΤΑΙ ΓΙΑ ΑΠΕΛΕΥΘΕΡΩΣΗ ΣΤΟ ΦΥΣΙΚΟ ΠΕΡΙΒΑΛΛΟΝ (ΥΠΟΔΕΙΓΜΑ «AQUA-INTRA-RELEASE»)
            
            
               
            
               
            
               
            
               
            
               
            
               
            ΚΕΦΑΛΑΙΟ 3
            
               ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΥΓΕΙΑΣ ΤΩΝ ΖΩΩΝ ΓΙΑ ΤΗΝ ΕΝΔΟΕΝΩΣΙΑΚΗ ΜΕΤΑΚΙΝΗΣΗ ΥΔΡΟΒΙΩΝ ΖΩΩΝ ΠΟΥ ΠΡΟΟΡΙΖΟΝΤΑΙ ΓΙΑ ΑΝΘΡΩΠΙΝΗ ΚΑΤΑΝΑΛΩΣΗ (ΥΠΟΔΕΙΓΜΑ «AQUA-INTRA-HC»)
            
            
               
            
               
            
               
            
               
            
               
            
               
            ΚΕΦΑΛΑΙΟ 4
            
               ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΥΓΕΙΑΣ ΤΩΝ ΖΩΩΝ ΓΙΑ ΤΗΝ ΕΝΔΟΕΝΩΣΙΑΚΗ ΜΕΤΑΚΙΝΗΣΗ ΥΔΡΟΒΙΩΝ ΖΩΩΝ ΤΑ ΟΠΟΙΑ ΥΠΟΚΕΙΝΤΑΙ ΣΕ ΠΕΡΙΟΡΙΣΜΟΥΣ ΜΕΤΑΚΙΝΗΣΗΣ Η ΣΕ ΜΕΤΡΑ ΕΚΤΑΚΤΗΣ ΑΝΑΓΚΗΣ ΠΟΥ ΑΦΟΡΟΥΝ ΚΑΤΑΓΕΓΡΑΜΜΕΝΕΣ Η ΑΝΑΔΥΟΜΕΝΕΣ ΝΟΣΟΥΣ (ΥΠΟΔΕΙΓΜΑ «AQUA-INTRA-RESTRICT»)
            
            
               
            
               
            
               
            
               
            ΚΕΦΑΛΑΙΟ 5
            
               ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΥΓΕΙΑΣ ΤΩΝ ΖΩΩΝ ΓΙΑ ΤΗΝ ΕΝΔΟΕΝΩΣΙΑΚΗ ΜΕΤΑΚΙΝΗΣΗ ΥΔΡΟΒΙΩΝ ΖΩΩΝ ΠΟΥ ΠΡΟΟΡΙΖΟΝΤΑΙ ΓΙΑ ΧΡΗΣΗ ΩΣ ΖΩΝΤΑΝΑ ΔΟΛΩΜΑΤΑ ΑΛΙΕΙΑΣ (ΥΠΟΔΕΙΓΜΑ «AQUA-INTRA-BAIT»)
            
            
               
            
               
            
               
            
               
            
               
            ΚΕΦΑΛΑΙΟ 6
            
               ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΥΓΕΙΑΣ ΤΩΝ ΖΩΩΝ ΓΙΑ ΤΗΝ ΕΝΔΟΕΝΩΣΙΑΚΗ ΜΕΤΑΚΙΝΗΣΗ ΠΡΟΪΟΝΤΩΝ ΖΩΙΚΗΣ ΠΡΟΕΛΕΥΣΗΣ ΑΠΟ ΖΩΑ ΥΔΑΤΟΚΑΛΛΙΕΡΓΕΙΑΣ, ΕΚΤΟΣ ΤΩΝ ΖΩΝΤΩΝ ΖΩΩΝ ΥΔΑΤΟΚΑΛΛΙΕΡΓΕΙΑΣ, ΠΟΥ ΠΡΟΟΡΙΖΟΝΤΑΙ ΓΙΑ ΠΕΡΑΙΤΕΡΩ ΜΕΤΑΠΟΙΗΣΗ (ΥΠΟΔΕΙΓΜΑ «PAO-AQUA-INTRA-PROCESS»)
            
            
               
            
               
            
               
            
               
            ΚΕΦΑΛΑΙΟ 7
            
               ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΥΓΕΙΑΣ ΤΩΝ ΖΩΩΝ ΓΙΑ ΤΗΝ ΕΝΔΟΕΝΩΣΙΑΚΗ ΜΕΤΑΚΙΝΗΣΗ ΠΡΟΪΟΝΤΩΝ ΖΩΙΚΗΣ ΠΡΟΕΛΕΥΣΗΣ ΑΠΟ ΖΩΑ ΥΔΑΤΟΚΑΛΛΙΕΡΓΕΙΑΣ, ΕΚΤΟΣ ΤΩΝ ΖΩΝΤΩΝ ΖΩΩΝ ΥΔΑΤΟΚΑΛΛΙΕΡΓΕΙΑΣ, ΠΟΥ ΥΠΟΚΕΙΝΤΑΙ ΣΕ ΠΕΡΙΟΡΙΣΜΟΥΣ ΜΕΤΑΚΙΝΗΣΗΣ Η ΣΕ ΜΕΤΡΑ ΕΚΤΑΚΤΗΣ ΑΝΑΓΚΗΣ ΠΟΥ ΑΦΟΡΟΥΝ ΚΑΤΑΓΕΓΡΑΜΜΕΝΕΣ Η ΑΝΑΔΥΟΜΕΝΕΣ ΝΟΣΟΥΣ (ΥΠΟΔΕΙΓΜΑ «PAO-AQUA-INTRA-RESTRICT»)
            
            
               
            
               
            
               
            
               
         
      
      
         
            ΠΑΡΑΡΤΗΜΑ ΙΙ
            Το παράρτημα II περιλαμβάνει το ακόλουθο υπόδειγμα πιστοποιητικού υγείας των ζώων:
            ΥΠΟΔΕΙΓΜΑ
            
                        AQUA-ENTRY-ESTAB/RELEASE/OTHER
                     
                     
                        Υπόδειγμα πιστοποιητικού υγείας των ζώων για την είσοδο στην Ένωση υδρόβιων ζώων που προορίζονται για εγκαταστάσεις υδατοκαλλιέργειας, για απελευθέρωση στο φυσικό περιβάλλον ή για άλλους σκοπούς πλην της άμεσης ανθρώπινης κατανάλωσης
                     
                  
               ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΥΓΕΙΑΣ ΤΩΝ ΖΩΩΝ ΓΙΑ ΤΗΝ ΕΙΣΟΔΟ ΣΤΗΝ ΕΝΩΣΗ ΥΔΡΟΒΙΩΝ ΖΩΩΝ ΠΟΥ ΠΡΟΟΡΙΖΟΝΤΑΙ ΓΙΑ ΟΡΙΣΜΕΝΕΣ ΕΓΚΑΤΑΣΤΑΣΕΙΣ ΥΔΑΤΟΚΑΛΛΙΕΡΓΕΙΑΣ, ΓΙΑ ΑΠΕΛΕΥΘΕΡΩΣΗ ΣΤΟ ΦΥΣΙΚΟ ΠΕΡΙΒΑΛΛΟΝ Η ΓΙΑ ΑΛΛΟΥΣ ΣΚΟΠΟΥΣ ΠΛΗΝ ΤΗΣ ΑΜΕΣΗΣ ΑΝΘΡΩΠΙΝΗΣ ΚΑΤΑΝΑΛΩΣΗΣ (ΥΠΟΔΕΙΓΜΑ «AQUA-ENTRY-ESTAB/RELEASE/OTHER»)
            
            
               
            
               
            
               
            
               
            
               
            
               
            
               
         
      
      
         
            ΠΑΡΑΡΤΗΜΑ ΙΙΙ
            Το παράρτημα ΙΙΙ περιλαμβάνει το ακόλουθο υπόδειγμα δήλωσης:
            ΥΠΟΔΕΙΓΜΑ
            
                        AT-AQUA-SEA
                     
                     
                         
                     
                     
                        Υπόδειγμα δήλωσης του/της πλοιάρχου του πλοίου: Προσθήκη για τη μεταφορά ορισμένων υδρόβιων ζώων που εισέρχονται στην Ένωση διά θαλάσσης
                     
                  
               ΥΠΟΔΕΙΓΜΑ ΔΗΛΩΣΗΣ ΤΟΥ/ΤΗΣ ΠΛΟΙΑΡΧΟΥ ΤΟΥ ΠΛΟΙΟΥ: ΠΡΟΣΘΗΚΗ ΓΙΑ ΤΗ ΜΕΤΑΦΟΡΑ ΟΡΙΣΜΕΝΩΝ ΥΔΡΟΒΙΩΝ ΖΩΩΝ ΠΟΥ ΕΙΣΕΡΧΟΝΤΑΙ ΣΤΗΝ ΕΝΩΣΗ ΔΙΑ ΘΑΛΑΣΣΗΣ
            
            
               (ΥΠΟΔΕΙΓΜΑ «AT-AQUA-SEA»)
            
            
               Συμπληρώνεται και επισυνάπτεται στο σχετικό πιστοποιητικό υγείας των ζώων για την είσοδο στην Ένωση όταν η μεταφορά γίνεται με σκάφος, ακόμη και για μέρος του ταξιδιού, εκτός από τα αλιευτικά σκάφη που εκφορτώνουν άγρια υδρόβια ζώα και προϊόντα ζωικής προέλευσης από άγρια υδρόβια ζώα για άμεση ανθρώπινη κατανάλωση, όπως αναφέρεται στο άρθρο 1 παράγραφος 6 του κατ’ εξουσιοδότηση κανονισμού (ΕΕ) 2020/692 της Επιτροπής
            
            Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, οι αναφορές στην Ευρωπαϊκή Ένωση στο παρόν πιστοποιητικό περιλαμβάνουν το Ηνωμένο Βασίλειο όσον αφορά τη Βόρεια Ιρλανδία.
            
               
         
      
      
         
            ΠΑΡΑΡΤΗΜΑ IV
            
               Πίνακας αντιστοιχίας που αναφέρεται στο άρθρο 9 παράγραφος 2
            
            
                        Κανονισμός (ΕΕ) αριθ. 1251/2008 της Επιτροπής
                     
                     
                        Παρών κανονισμός
                     
                  
                        Άρθρο 1
                     
                     
                        Άρθρο 1
                     
                  
                        Άρθρο 2
                     
                     
                        Άρθρο 2
                     
                  
                        Άρθρα 3 έως 17
                     
                     
                        —
                     
                  
                        Παράρτημα I
                     
                     
                        —
                     
                  
                        Παράρτημα II μέρη A και B
                     
                     
                        Παράρτημα I
                     
                  
                        Παράρτημα ΙΙ μέρος Γ
                     
                     
                        —
                     
                  
                        Παράρτημα ΙΙΙ
                     
                     
                        —
                     
                  
                        Παράρτημα IV μέρη Α, Β και Γ
                     
                     
                        Παράρτημα ΙΙ
                     
                  
                        Παράρτημα IV μέρος Δ
                     
                     
                        Παράρτημα ΙΙΙ
                     
                  
                        Παράρτημα V
                     
                     
                        Άρθρο 3